CELEX: 52022PC0100
Language: el
Date: 2022-03-11
Title: Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με τη θέσπιση κανόνων για την άσκηση των δικαιωμάτων της Κοινότητας κατά την εφαρμογή της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 11.3.2022
            COM(2022) 100 final
            2022/0070(NLE)
            
            Πρόταση
            ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            σχετικά με τη θέσπιση κανόνων για την άσκηση των δικαιωμάτων της Κοινότητας κατά την εφαρμογή της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Η συμφωνία εμπορίου και συνεργασίας μεταξύ της Ένωσης και του Ηνωμένου Βασιλείου (στο εξής: συμφωνία εμπορίου και συνεργασίας)
                     1
                   προβλέπει ότι, σύμφωνα με τους όρους που καθορίζονται σε αυτήν, τα Μέρη μπορούν να θεσπίζουν ορισμένα μονομερή μέτρα. 
               
               
                  Όσον αφορά τα θέματα που εμπίπτουν στη συνθήκη Ευρατόμ, η Ευρωπαϊκή Κοινότητα Ατομικής Ενέργειας (στο εξής: Κοινότητα) μπορεί να θεσπίζει μονομερή μέτρα στις περιπτώσεις και υπό τους όρους που προβλέπονται στα άρθρα 718 και 719 της συμφωνίας εμπορίου και συνεργασίας, χωρίς να χρειάζεται να καταφύγει πρώτα στον μηχανισμό διευθέτησης διαφορών. Τα εν λόγω μονομερή μέτρα αφορούν τη μερική ή ολική αναστολή της συμμετοχής του Ηνωμένου Βασιλείου στα προγράμματα της Ένωσης, καθώς και τη μερική ή ολική διακοπή της. 
               
               
                  Το Συμβούλιο, στην απόφασή του για τη σύναψη της συμφωνίας εμπορίου και συνεργασίας εξουσιοδότησε την Επιτροπή να εγκρίνει τα προαναφερόμενα μέτρα όσον αφορά θέματα που εμπίπτουν στη Συνθήκη για τη λειτουργία της Ευρωπαϊκής Ένωσης
                     2
                  , εξ ονόματος της Ένωσης, και «μέχρι να τεθεί σε ισχύ συγκεκριμένη νομοθετική πράξη που να ρυθμίζει την έγκριση των μέτρων» δυνάμει της παρούσας συμφωνίας. 
               
               
                  Η Επιτροπή και το Συμβούλιο συμφώνησαν επίσης σε κοινή δήλωση, η οποία εκδόθηκε κατά τη σύναψη της συμφωνίας εμπορίου και συνεργασίας και προβλέπει ότι, με την επιφύλαξη του δικαιώματος πρωτοβουλίας της δυνάμει των Συνθηκών, η Επιτροπή «θα επιδιώξει να προτείνει την προαναφερόμενη ειδική νομοθετική πράξη το αργότερο έως τις 31 Μαρτίου 2022»
                     3
                  . 
               
               
                  Η παρούσα νομοθετική πρόταση εκπληρώνει αυτή την πολιτική δέσμευση όσον αφορά θέματα που εμπίπτουν στη Συνθήκη Ευρατόμ, συγκεκριμένα τη σύνδεση με το πρόγραμμα έρευνας και κατάρτισης της Ευρατόμ, την ευρωπαϊκή κοινή επιχείρηση για τον ITER και την ανάπτυξη της ενέργειας από τη σύντηξη που διέπονται από το πέμπτο μέρος της συμφωνίας εμπορίου και συνεργασίας (Συμμετοχή σε προγράμματα της Ένωσης, χρηστή δημοσιονομική διαχείριση και δημοσιονομικές διατάξεις). Ο προτεινόμενος κανονισμός διασφαλίζει ότι η Κοινότητα μπορεί να ενεργεί εγκαίρως και αποτελεσματικά για την προστασία των συμφερόντων της κατά την εφαρμογή και την επιβολή της συμφωνίας εμπορίου και συνεργασίας. Ο προτεινόμενος κανονισμός εξουσιοδοτεί την Επιτροπή να θεσπίζει τα προαναφερόμενα μέτρα, καθώς και να τα αναστέλλει ή να τα καταργεί, κατά περίπτωση, μέσω εκτελεστικών πράξεων.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Δεν υπάρχουν προηγούμενα διατάξεων πολιτικής που να διέπουν την αποχώρηση και την εταιρική σχέση της Κοινότητας με πρώην κράτος μέλος.
               
               
                  Ο προτεινόμενος κανονισμός είναι lex specialis σε σχέση με άλλες διατάξεις του δικαίου της Κοινότητας στον βαθμό που οι εν λόγω διατάξεις διέπουν το ίδιο αντικείμενο.
               
               
                  Ταυτόχρονα με τη συμφωνία εμπορίου και συνεργασίας συνήφθη συμφωνία μεταξύ της κυβέρνησης του Ηνωμένου Βασιλείου της Μεγάλης Βρετανίας και της Βόρειας Ιρλανδίας και της Ευρωπαϊκής Κοινότητας Ατομικής Ενέργειας σχετικά με τη συνεργασία για τις ασφαλείς και ειρηνικές χρήσεις της πυρηνικής ενέργειας
                     4
                  .
               
            
            
               •Συνέπεια με άλλες πολιτικές της Ένωσης
            
            
               
                  Χωριστή νομοθετική πρόταση διέπει, μεταξύ άλλων, τη θέσπιση μονομερών μέτρων και μέτρων επιβολής στον τομέα των προγραμμάτων έρευνας και ανάπτυξης της Ένωσης.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Οι νομικές βάσεις είναι εκείνες της Συνθήκης Ευρατόμ που διέπουν τους τομείς στους οποίους ενδέχεται να πρέπει να ληφθούν μονομερή μέτρα, και συγκεκριμένα τα άρθρα 7, 47 και 48, σε συνδυασμό με το άρθρο 106α, το οποίο ορίζει ότι το άρθρο 291 της Συνθήκης για τη λειτουργία της Ευρωπαϊκής Ένωσης εφαρμόζεται στη Συνθήκη Ευρατόμ.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  ά.α.
               
            
         
         
            
               •Αναλογικότητα
            
            
               
                  Στον βαθμό που τα προς άσκηση δικαιώματα της Κοινότητας καθορίζονται στη συμφωνία εμπορίου και συνεργασίας, τα προτεινόμενα μέτρα δεν υπερβαίνουν τα απολύτως αναγκαία για την επίτευξη του στόχου της διασφάλισης της ταχείας και αποτελεσματικής άσκησης των εν λόγω δικαιωμάτων. Επιπλέον, οι προϋποθέσεις που ισχύουν στο πλαίσιο της συμφωνίας για τη θέσπιση μονομερών μέτρων διασφαλίζουν ότι τα εν λόγω μέτρα περιορίζονται στα απολύτως αναγκαία για την επίτευξη των ειδικών σκοπών που ορίζονται σε αυτές.
               
            
            
               •Επιλογή της νομικής πράξης
            
            
               
                  Η μορφή του κανονισμού ανταποκρίνεται καλύτερα στον επιδιωκόμενο στόχο, δηλαδή στον καθορισμό γενικών αρχών και ενιαίων όρων για την άσκηση των δικαιωμάτων που διαθέτει η Κοινότητα κατά την εφαρμογή και την επιβολή της συμφωνίας εμπορίου και συνεργασίας (ΣΕΣ).
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               ά.α.
            
            
               •Διαβουλεύσεις με τα ενδιαφερόμενα μέρη
            
            
               
                  Η πρωτοβουλία έχει διαδικαστικό και θεσμικό χαρακτήρα.
               
            
            
               •Συλλογή και χρήση εμπειρογνωσίας
            
            
               
                  ά.α.
               
            
            
               •Εκτίμηση επιπτώσεων
            
            
               Δεν πραγματοποιήθηκε εκτίμηση επιπτώσεων για τους εξής λόγους: 
            
            
               1.Η Επιτροπή δεν έχει στη διάθεσή της επιλογές πολιτικής διότι: α) η προβλεπόμενη πρόταση οργανώνει τον τρόπο με τον οποίο τα μέτρα που έχουν ήδη συμφωνηθεί σε διεθνή συμφωνία λαμβάνονται εντός της Κοινότητας χωρίς περιθώριο διακύμανσης και β) η Επιτροπή έχει δεσμευτεί ενώπιον του Ευρωπαϊκού Κοινοβουλίου και του Συμβουλίου να υποβάλει πρόταση για την εν λόγω νομοθετική πράξη εντός συγκεκριμένης προθεσμίας. 
            
            
               2.Δεν αναμένονται άμεσα προσδιορίσιμες επιπτώσεις δεδομένης της διαδικαστικής φύσης της πράξης.
            
            
               •Καταλληλότητα και απλούστευση του κανονιστικού πλαισίου
            
            
               
                  ά.α.
               
            
            
               •Θεμελιώδη δικαιώματα
            
            
               Τα μέτρα που θεσπίζονται στο πλαίσιο του προτεινόμενου κανονισμού θα αποτελούσαν νόμιμη δράση της Κοινότητας βάσει του Χάρτη των Θεμελιωδών Δικαιωμάτων. Τούτο οφείλεται στο γεγονός ότι η δράση αυτή θα αναληφθεί σύμφωνα με τις απαιτήσεις για ανάληψη της δράσης βάσει κατάλληλης νομικής βάσης, από τις αρμόδιες αρχές, με σκοπό την επίτευξη ενός θεμιτού στόχου, δηλαδή της άσκησης των δικαιωμάτων της Ένωσης βάσει των ανωτέρω συμφωνιών, και σύμφωνα με την αρχή της αναλογικότητας.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
         
         
            
               
                  ά.α.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Προβλέπεται επανεξέταση της εφαρμογής του προτεινόμενου κανονισμού εντός πέντε ετών από την έναρξη ισχύος του. Η εν λόγω περίοδος συνάδει με την από κοινού επανεξέταση αμφότερων των Μερών της ΣΕΣ, όπως προβλέπεται στο άρθρο 776 της ΣΕΣ.
               
            
            
               •Επεξηγηματικά έγγραφα (για οδηγίες)
            
            
               ά.α.
            
            
               •Αναλυτική επεξήγηση των επιμέρους διατάξεων της πρότασης
            
            
               Το άρθρο 1 καθορίζει το αντικείμενο του προτεινόμενου κανονισμού, δηλαδή τη θέσπιση κανόνων και διαδικασιών για τη διασφάλιση της αποτελεσματικής και έγκαιρης άσκησης των δικαιωμάτων της Κοινότητας όσον αφορά την επιβολή και την εφαρμογή της συμφωνίας εμπορίου και συνεργασίας. 
            
            
               Τα εν λόγω δικαιώματα μπορούν να ασκούνται με μονομερή μέτρα, όπως ορίζονται στη δεύτερη παράγραφο του εν λόγω άρθρου, σύμφωνα με τους κανόνες που προβλέπονται στο άρθρο 2 και με τη διαδικασία επιτροπής που προβλέπεται στο άρθρο 3. 
            
            
               
                  Τέλος, το άρθρο 5 προβλέπει επανεξέταση του παρόντος κανονισμού από την Επιτροπή εντός πέντε ετών από την έναρξη ισχύος του, προκειμένου να εξακριβωθεί αν εξακολουθεί να είναι κατάλληλος για τον επιδιωκόμενο σκοπό.
               
            
            
               2022/0070 (NLE)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            
            
               σχετικά με τη θέσπιση κανόνων για την άσκηση των δικαιωμάτων της Κοινότητας κατά την εφαρμογή της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη περί ιδρύσεως της Ευρωπαϊκής Κοινότητας Ατομικής Ενέργειας, και ιδίως τα άρθρα 7, 47 και 48, σε συνδυασμό με το άρθρο 106α,
            
            
               Έχοντας υπόψη την πρόταση της Ευρωπαϊκής Επιτροπής, 
            
            
               Κατόπιν διαβούλευσης με την Επιστημονική και Τεχνική Επιτροπή,
            
            
               (1)Στις 29 Δεκεμβρίου 2020 η Επιτροπή συνήψε, εξ ονόματος της Ευρωπαϊκής Κοινότητας Ατομικής Ενέργειας (στο εξής: Κοινότητα), τη συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου
                  5
                (στο εξής: συμφωνία εμπορίου και συνεργασίας). Η συμφωνία εμπορίου και συνεργασίας εφαρμόστηκε προσωρινά από την 1η Ιανουαρίου 2021 και άρχισε να ισχύει την 1η Μαΐου 2021. Η συμφωνία εμπορίου και συνεργασίας καλύπτει θέματα που εμπίπτουν στις αρμοδιότητες της Κοινότητας, συγκεκριμένα τη σύνδεση με το πρόγραμμα έρευνας και κατάρτισης της Ευρατόμ, την ευρωπαϊκή κοινή επιχείρηση για τον ITER και την ανάπτυξη της ενέργειας από τη σύντηξη που διέπονται από το πέμπτο μέρος της συμφωνίας εμπορίου και συνεργασίας (Συμμετοχή σε προγράμματα της Ένωσης, χρηστή δημοσιονομική διαχείριση και δημοσιονομικές διατάξεις).
            
            
               (2)Η συμφωνία εμπορίου και συνεργασίας προβλέπει ότι τα Μέρη μπορούν να θεσπίζουν μονομερή μέτρα, ιδίως όσον αφορά την αναστολή ορισμένων υποχρεώσεων που απορρέουν από τη συμφωνία, στις ειδικές περιπτώσεις και υπό τους όρους και τις διαδικασίες που καθορίζονται σε αυτήν. Όσον αφορά τα θέματα που εμπίπτουν στη Συνθήκη Ευρατόμ, η Κοινότητα μπορεί να θεσπίζει μονομερή μέτρα στις περιπτώσεις και υπό τους όρους που προβλέπονται στα άρθρα 718 και 719 της συμφωνίας εμπορίου και συνεργασίας. Τα εν λόγω μονομερή μέτρα αφορούν τη μερική ή ολική αναστολή της συμμετοχής του Ηνωμένου Βασιλείου στα προγράμματα της Ένωσης, καθώς και τη μερική ή ολική διακοπή της. 
            
         
         
            
               (3)Σε περίπτωση που προκύψει ανάγκη να προστατεύσει τα συμφέροντά της κατά την εφαρμογή της συμφωνίας εμπορίου και συνεργασίας, η Κοινότητα θα πρέπει να είναι σε θέση να προβεί σε κατάλληλη χρήση των μέσων που έχει στη διάθεσή της γρήγορα και με αναλογικό, αποτελεσματικό και ευέλικτο τρόπο, με πλήρη συμμετοχή των κρατών μελών. Ως εκ τούτου, είναι αναγκαίο να θεσπιστούν κανόνες και διαδικασίες που θα διέπουν τη θέσπιση μονομερών μέτρων κατά την άσκηση των δικαιωμάτων της Κοινότητας στο πλαίσιο της συμφωνίας εμπορίου και συνεργασίας.
            
            
               (4)Τα μονομερή μέτρα θα πρέπει να περιορίζονται στα απολύτως αναγκαία για την επίτευξη του σκοπού τους, λαμβανομένης υπόψη της πραγματικής ή δυνητικής ζημίας των συμφερόντων της Κοινότητας που προκύπτει από την υπόθεση. Τα μέτρα θα πρέπει να πληρούν τους όρους που καθορίζονται στα άρθρα 718 και 719 της συμφωνίας εμπορίου και συνεργασίας. 
            
            
               (5)Οι κανόνες και οι διαδικασίες που προβλέπονται στον παρόντα κανονισμό θα πρέπει να αποτελούν lex specialis σε σχέση με τυχόν διατάξεις του δικαίου της Κοινότητας που διέπουν το ίδιο αντικείμενο. 
            
            
               (6)Προκειμένου να διασφαλιστεί ότι ο παρών κανονισμός παραμένει κατάλληλος για τον επιδιωκόμενο σκοπό, η Επιτροπή θα πρέπει να προβεί, εντός πέντε ετών από την έναρξη ισχύος του, σε επανεξέταση του πεδίου και της εφαρμογής του και να υποβάλει έκθεση με τα πορίσματά της στο Συμβούλιο και το Ευρωπαϊκό Κοινοβούλιο.
            
            
               (7)Προκειμένου να διασφαλιστούν ενιαίες προϋποθέσεις για την εφαρμογή του παρόντος κανονισμού, και ιδίως προκειμένου να διασφαλιστεί η ταχεία, αποτελεσματική και ευέλικτη άσκηση των αντίστοιχων δικαιωμάτων της Κοινότητας στο πλαίσιο της συμφωνίας εμπορίου και συνεργασίας, θα πρέπει να ανατεθούν στην Επιτροπή εκτελεστικές αρμοδιότητες για τη θέσπιση μονομερών μέτρων και για την εφαρμογή των εν λόγω μέτρων, όπως απαιτείται, στην εσωτερική έννομη τάξη της Κοινότητας. Οι εν λόγω αρμοδιότητες θα πρέπει επίσης να καλύπτουν την τροποποίηση, την αναστολή ή την κατάργηση των θεσπισθέντων μέτρων. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου
                  6
               . Δεδομένου ότι τα προβλεπόμενα μέτρα συνεπάγονται την έκδοση πράξεων γενικής εμβέλειας, θα πρέπει να χρησιμοποιηθεί η διαδικασία εξέτασης για την έγκριση των εν λόγω μέτρων. Η Επιτροπή θα πρέπει να εκδίδει εκτελεστικές πράξεις άμεσης εφαρμογής όταν, σε δεόντως αιτιολογημένες περιπτώσεις, επιτακτικοί λόγοι επείγουσας ανάγκης το επιβάλλουν για την κατάλληλη προστασία των συμφερόντων της Κοινότητας. 
            
            
               (8)Ζητήθηκε σε εθελοντική βάση η γνώμη του Ευρωπαϊκού Κοινοβουλίου, το οποίο και γνωμοδότησε
                  7
               ,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1 
                  Αντικείμενο και πεδίο εφαρμογής
            
            
               1.Ο παρών κανονισμός θεσπίζει κανόνες και διαδικασίες για τη διασφάλιση της αποτελεσματικής και έγκαιρης άσκησης των δικαιωμάτων της Κοινότητας όσον αφορά την εφαρμογή της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (στο εξής: συμφωνία εμπορίου και συνεργασίας).
            
            
               2.Ο παρών κανονισμός εφαρμόζεται στα ακόλουθα μέτρα που θεσπίζει η Κοινότητα βάσει των άρθρων 718 και 719 της συμφωνίας εμπορίου και συνεργασίας:
            
            
               α)την αναστολή της εφαρμογής του πρωτοκόλλου Ι της συμφωνίας εμπορίου και συνεργασίας, σε σχέση με ένα ή περισσότερα προγράμματα της Κοινότητας, δραστηριότητες ή, κατ’ εξαίρεση, μέρη αυτών·
            
            
               β)τη διακοπή της εφαρμογής του πρωτοκόλλου Ι της συμφωνίας εμπορίου και συνεργασίας, σε σχέση με ένα ή περισσότερα προγράμματα της Κοινότητας, δραστηριότητες ή, κατ’ εξαίρεση, μέρη αυτών.
            
            
               Άρθρο 2 
                  Άσκηση των δικαιωμάτων της Κοινότητας
            
            
               1.Με την επιφύλαξη άλλων διατάξεων του δικαίου της Κοινότητας που θεσπίζονται σύμφωνα με τα άρθρα 7, 47 και 48 της Συνθήκης Ευρατόμ, ανατίθεται στην Επιτροπή η εξουσία να θεσπίζει τα μέτρα που αναφέρονται στο άρθρο 1 παράγραφος 2 του παρόντος κανονισμού και να θέτει σε ισχύ τα εν λόγω μέτρα, μέσω εκτελεστικών πράξεων. 
            
            
               2.Η Επιτροπή εξουσιοδοτείται να τροποποιεί ή να καταργεί τα μέτρα που αναφέρονται στο άρθρο 1 παράγραφος 2 στοιχείο α) μέσω εκτελεστικών πράξεων. 
            
            
               3.Όταν ένα ή περισσότερα κράτη μέλη εκφράσουν συγκεκριμένες ανησυχίες όσον αφορά σημαντική αλλαγή των όρων που αναφέρονται στο άρθρο 718 παράγραφος 1 στοιχεία α) έως γ) της συμφωνίας εμπορίου και συνεργασίας, το ή τα εν λόγω κράτη μέλη μπορούν να ζητήσουν από την Επιτροπή να αναστείλει τη συμμετοχή του Ηνωμένου Βασιλείου στο σχετικό πρόγραμμα ή προγράμματα της Κοινότητας σύμφωνα με την παράγραφο 1 του παρόντος άρθρου. Εάν η Επιτροπή δεν ανταποκριθεί θετικά σε ένα τέτοιο αίτημα, γνωστοποιεί εγκαίρως στο Συμβούλιο τους λόγους της.
            
            
               4.Οι εκτελεστικές πράξεις που αναφέρονται στις παραγράφους 1 και 2 του παρόντος άρθρου εκδίδονται σύμφωνα με τη διαδικασία εξέτασης που αναφέρεται στο άρθρο 3 παράγραφος 2.
            
            
               5.Για δεόντως αιτιολογημένους επιτακτικούς λόγους επείγουσας ανάγκης, η Επιτροπή εκδίδει εκτελεστικές πράξεις που έχουν άμεση εφαρμογή, σύμφωνα με τη διαδικασία που ορίζεται στο άρθρο 3 παράγραφος 3. 
            
            
               Άρθρο 3 
                  Διαδικασία επιτροπής
            
            
               1.Η Επιτροπή επικουρείται από την επιτροπή του Ηνωμένου Βασιλείου. Η εν λόγω επιτροπή αποτελεί επιτροπή κατά την έννοια του κανονισμού (ΕΕ) αριθ. 182/2011.
            
         
         
            
               2.Όταν γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.
            
            
               3.Όταν γίνεται παραπομπή στην παρούσα παράγραφο, εφαρμόζεται το άρθρο 8 του κανονισμού (ΕΕ) αριθ. 182/2011, σε συνδυασμό με το άρθρο 5.
            
            
               Άρθρο 4 
                  Επανεξέταση
            
            
               Έως τις [Υπηρεσία Εκδόσεων: Να συμπληρωθεί η ημερομηνία πέντε έτη μετά την έναρξη ισχύος του παρόντος κανονισμού], η Επιτροπή υποβάλλει στο Συμβούλιο και το Ευρωπαϊκό Κοινοβούλιο έκθεση για την εφαρμογή του παρόντος κανονισμού.
            
            
               Άρθρο 5
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου («συμφωνία εμπορίου και συνεργασίας») Συμφωνία συναφθείσα όσον αφορά θέματα που εμπίπτουν στη Συνθήκη Ευρατόμ, σύμφωνα με την απόφαση (Ευρατόμ) 2020/2255 της Επιτροπής, της 29ης Δεκεμβρίου 2020, για τη σύναψη, από την Ευρωπαϊκή Επιτροπή, και την προσωρινή εφαρμογή της συμφωνίας μεταξύ της κυβέρνησης του Ηνωμένου Βασιλείου της Μεγάλης Βρετανίας και της Βόρειας Ιρλανδίας και της Ευρωπαϊκής Κοινότητας Ατομικής Ενέργειας σχετικά με τη συνεργασία για τις ασφαλείς και ειρηνικές χρήσεις της πυρηνικής ενέργειας, και τη σύναψη, από την Ευρωπαϊκή Επιτροπή, εξ ονόματος της Ευρωπαϊκής Κοινότητας Ατομικής Ενέργειας, και την προσωρινή εφαρμογή της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (ΕΕ L 445 της 31.12.2020, σ. 2). Η συμφωνία εφαρμόστηκε προσωρινά από την 1η Ιανουαρίου 2021 και άρχισε να ισχύει την 1η Μαΐου 2021.
               
               
                  
                     (2)
                  
                        Απόφαση (ΕΕ) 2021/689 του Συμβουλίου, της 29ης Απριλίου 2021, για τη σύναψη, εξ ονόματος της Ένωσης, της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, και της συμφωνίας μεταξύ της Ευρωπαϊκής Ένωσης και του Ηνωμένου Βασιλείου της Μεγάλης Βρετανίας και της Βόρειας Ιρλανδίας σχετικά με διαδικασίες ασφαλείας για την ανταλλαγή και την προστασία διαβαθμισμένων πληροφοριών (ΕΕ L 149 της 30.4.2021, σ. 2).
               
               
                  
                     (3)
                  
                        Δήλωση της Επιτροπής και του Συμβουλίου σχετικά με την παρακολούθηση και την εφαρμογή της συμφωνίας εμπορίου και συνεργασίας, παράγραφος 3.
               
               
                  
                     (4)
                  
                        Συμφωνία που συνήφθη σύμφωνα με την απόφαση (Ευρατόμ) 2020/2255 της Επιτροπής. 
               
               
                  
                     (5)
                  
                        ΕΕ L 149 της 30.4.2021, σ. 10.
               
               
                  
                     (6)
                  
                        Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
               
               
                  
                     (7)
                  
                        […]